ኢትዮጵያ ከፋኦ ዕውቅና ተሰጣት
 – ኢትዮጵያ ረሃብን በመቀነስ ከፋኦ የተሰጣት ዕውቅና ይበልጥ እንድትሰራ የሚያበረታታ መሆኑን ጠቅላይ ሚኒስትር ኃይለማርያም ደሳለኝ አረጋገጡ ።በትላንትናው ዕለትም በጣልያን ሮም የተካሄደው የዕውቅና ሥነ-ሥርዓትም ኢትዮጵያ ረሃብን ከግማሽ በላይ በመቀነሷ ከዓለም አቀፉ የምግብና የእርሻ ድርጅት የዕውቅና ሽልማት ተበርክቶላታል።በዚህ ዓመት የሚጠናቀቀው የምዕተ-ዓመቱ የልማት ግብ አንዱ ረሃብን ቢያንስ በግማሽ መቀነስ ላይ ያተኮረ  ሲሆን ፤ ኢትዮጵያ ግቡን ለመተግበር ባደረገችው እንቅስቃሴ የዕቅድ ዘመኑ ከመጠናቀቁ አንድ አመት ቀድማ ማሳካት ችላለች።ዕቅዱ እየተተገበረባቸው ከሚገኙ 129 የዓለም አገራት መካከል 72ቱ ረሃብን መቀነስ የቻሉ ሲሆን ፤ ከእነዚህ መካከል ኢትዮጵያ አንድ ዓመት ቀድማ ስታሳካ በዚህ ዓመት ደግሞ ሌሎች 15 አገራት ተቀላቅለዋል።በ39ኛው የፋኦ ጉባዔ ላይ ተገኝተው የዕውቅና የምስክር ወረቀቱን የተቀበሉት ጠቅላይ ሚኒስትር ኃይለማርያም ደሳለኝ ለተገኘው ስኬት ምክንያት ናቸው ያሏቸውን ሥራዎች ለታዳሚው አብራርተዋል ።የግብርናው ዘርፍ ባለፉት ዓመታት ባሳየው ከፍተኛ የምርታማነት ዕድገት ያማረ ውጤት መገኘቱን ነው ጠቅላይ ሚኒስትሩ የገለጹት።ከ30 ዓመታት በፊት ኢትዮጵያ የከፋ ረሃብና በምግብ እጥረት በርካቶች የሚሞቱባት አገር እንደነበረች አስታውሰው አሁን ታሪክ ተቀይሮ በግብርናው ዘርፍ የተሻለ ውጤት እየተመዘገበ መሆኑን አስታውቀዋል ።በተለይም ገጠርን ማዕከል አድርገው በተሰሩ ሥራዎች የተሻሉ ለውጦች መመዝገባቸውን ጠቁመው “እስካሁን የተገኘው ውጤትም የኢትዮጵያ ህዝብና መንግሥት ጥረት እንዲሁም የትክክለኛ ፖሊሲ ውጤት በመሆኑ የበለጠ ውጤት ለማስመዝገብ ጠንካራ ሥራ ይጠይቀናል” ነው ያሉት።ይህ ሲባል ሙሉ ለሙሉ ችግሩ ተቀርፏል ማለት እንዳልሆነ ያስታወሱት ጠቅላይ ሚኒስትሩ በቀጣይም የምግብ እጥረትን ወደ ዜሮ ለማውረድ  እንደሚሰራና የተገኘው ዕውቅናም ለዚህ ማበረታቻ እንደሚሆን አመልክተዋል ።ኢትዮጵያ እንደ አውሮፓውያን አቆጣጠር ከ1990 አንስቶ በቂ ምግብ የማያገኙ ዜጎችን ቁጥር ከግማሽ በላይ መቀነስ በመቻሏ ባለፈው ኅዳር ወር መሸለሟ ይታወሳል።በዓለም ላይ እንደ አውሮፓውያን አቆጣጠር በ1990 የነበረውን የሚራቡ ዜጎች ቁጥር ከ2012 እስከ 14 ባሉት ዓመታት በ209 ሚሊዮን መቀነስ ተችሏል።ይሁንና አሁንም በዓለም ላይ 805 ሚሊዮን ህዝብ ወይም ከ9 ሰዎች አንዱ በቂ ምግብ የማያገኝ በመሆኑ “ከምግብ እጥረት ነፃ የሆነች ዓለምን ለመፍጠር መስራት ይኖርብናል” ያሉት ደግሞ የፋኦ ዋና ዳይሬክተር ጆዜ ግራዚያኖ ሲልቫ ናቸው።ረሃብን በመቀነስ በኩል አሁንም የተለያዩ አገራት ውጤት እያስመዘገቡ ቢሆንም የተሻለች ዓለም ለመፍጠር አሁንም ከባድ ሥራ  እንደሚጠብቃቸው አስገንዝበዋል ። (ኢዜአ)